Kompiuterinių žaidimų istorija

Pirmieji kompiuteriniai žaidimai sukurti dar XX a. 4–5 dešimtmečiais, tačiau elektroniniai žaidimai tapo komercine pramoga tik 1971 m. XX a. aštuntojo dešimtmečio pabaigoje – devintojo dešimtmečio pradžioje kompiuteriniai žaidimai tapo svarbia pramogų pramonės dalimi JAV, Japonijoje ir Europoje. Po pragaištingo žlugimo 1983 m. ir vėlesnio atgimimo po 2 metų, video žaidimų pramonė vėl pradėjo sparčiai augti ir per 2 dešimtmečius uždirbo 10 mlrd. JAV dolerių, konkuruodama su kino pramone kaip pelningiausia pramogų pramonė pasaulyje.

 Pirmieji žaidimai 
Kompiuteriniai žaidimai vystėsi iš dar XIX a. pabaigoje sukurtų mechaninių žaidimo automatų ir XX a. pirmoje pusėje sukurtų kompiuterių. Pirmasis žinomas elektroninis žaidimas – 1948 metais JAV patentuotas „Cathode-Ray Tube Amusement Device“. 1951−1952 metais Didžiojoje Britanijoje sukurti keli žaidimai – šachmatai Pilot ACE sistemai, kryžiukų nuliukų žaidimas „OXO“ EDSAC sistemai, matematinis strateginis žaidimas „Nim“ NIMROD kompiuteriui. 1958 metais Niujorke osciloskopui sukurtas stalo teniso žaidimas dviem.

1962 metais Masačusetso technologijos institute sukurtas vienas pirmųjų skaitmeninių žaidimų – „Spacewar!“. Šiame žaidime du žaidėjai valdė po kosminį laivą, kuriuo turėjo įveikti priešininką. XX a. 8 dešimtmetyje išleisti keli komerciniai žaidimai, perėmę „Spacewar!“ idėjas.

 Konsolių istorija 

 Pirmoji kompiuterinių žaidimų konsolių karta (1972–1980 m.) 
1971 metais keli Masačusetso technologijų instituto studentai panaudojo „Spacewar!“ žaidimą gamindami pirmąją žaidimų konsolę Galaxy Game.

Panašiu metu pradėta gaminti kita žaidimų konsolė Magnavox Odyssey, kurios prototipą Ralfas Bajeris sukūrė septintojo dešimtmečio antroje pusėje, o prototipą nusipirkusi kompanija „Magnavox“ konsolę išleido 1972 m. gegužės mėnesį. 1975 m. „Atari“ kompanija pristatė PONG – dar vieną pirmos vaizdo žaidimų kartos kompiuterį. Po metų – 1976 m. „Coleco“ išleido Coleco Telstar.

 Antroji kompiuterinių žaidimų konsolių karta (1976–1992 m.) 
Antrojoje vaizdo žaidimų kartoje vyravo trys žaidimų kompiuteriai:
 1977 m. „Atari“ išleido diskelių principu paremtą Video Computer System pavadintą konsolę, vėliau pervadintą į Atari 2600.
 1980 m. kompanija „Mattel“ pristatė Intellivision konsolę. Šis žaidimų kompiuteris buvo galingesnis ir geresnės grafikos nei Atari 2600.
 1982 m. pasirodė dar galingesnis žaidimų kompiuteris – ColecoVision.

1979 m. pasirodė pirmoji tikra delninė žaidimų konsolė naudojanti kasetes − „Milton Bradley“ Microvision.

 Trečioji kompiuterinių žaidimų konsolių karta (1983–2003 m.) 
1985 m. pasirodė daug dėmesio sulaukęs Famicom, dažniau vadinamas NES.

 Ketvirtoji kompiuterinių žaidimų konsolių karta (1987–2003 m.) 
1989 m. pasirodė didelės sėkmės sulaukusi Sega Mega Drive, 1991 m. – irgi populiari SNES (Super Nintendo Entertainment System). Kitas ketvirtos vaizdo žaidimų kartos žaidimų kompiuteris TurboGrafx-16 nesulaukė tokio didelio pasisekimo.

 Penktoji kompiuterinių žaidimų konsolių karta (1993–2006 m.) 
1994–1995 m. „Sega“ išleido nesėkmingą Sega Saturn, „Nintendo“ išleido Nintendo64, o Sony – labai sėkmingą PlayStation. Abi konsolės naudojo 32 bitų technologiją, išskyrus Nintendo64, kuri naudojo 64 bitų technologiją, todėl pradėjo populiarėti trimačio vaizdo (3D) žaidimai.

 Šeštoji kompiuterinių žaidimų konsolių karta (1998–2013 m.) 
Šeštosios kartos žaidimų kompiuteriai buvo „Sega“ kompanijos paskutinė konsolė Dreamcast, „Sony“ PlayStation 2, „Nintendo“ GameCube ir „Microsoft“ Xbox.

 Septintoji kompiuterinių žaidimų konsolių karta (nuo 2004 m.) 

Septintoji vaizdo žaidimų konsolių karta prasidėjo nuo žaidimų kompiuterio Xbox 360, kurį išleido kompanija „Microsoft“, ir tęsėsi 2006 m. „Sony“ išleidus PlayStation 3 bei „Nintendo“ išleidus Wii.

 Aštuntoji kompiuterinių žaidimų konsolių karta (nuo 2011 m.) 
Aštuntoji kompiuterinių žaidimų konsolių karta prasidėjo, kai „Nintendo“ 2011 m. vasario 26 d. išleido Nintendo 3DS delninę konsolę. Vėliau sekė „Sony“ PlayStation Vita. Pirmasis žaidimų kompiuteris Wii U pasirodė 2012 m., o kiti du (Xbox One ir PlayStation 4) – po metų, lapkričio mėnesį.

 Nuorodos 
 Nuotykių žanro kompiuterinių žaidimų istorija  (lietuvių k.)

Kategorija:Kompiuteriniai žaidimai